# **Kilder til kapitlet om Buddhisme i *Religioner lever***

## [”Buddhas kriger”](#Buddhas_kriger)

## [Nirvana beskrevet af dansk religionshistoriker](#Nirvana)

## [Buddhistisk klippeinskription fra Nordindien på initiativ af kong Asoka](#Buddhistisk_klippeinskription)

## [Buddha om middelvejen og Nirvana](#Buddha_om_middelvejen)

## [”Munkeliv i Tibet”](#Munkelivet_i_tibet)

## [”De 10 forskrifter”](#de_10_forskrifter)

|  |
| --- |
| **Buddhisme, islam og ’flok-giften’.** I et kontroversielt interview til avisen Information i 2009 gav Lama Ole Nydahl udtryk for en kritisk holdning overfor islam. Interviewet skal læses i den historiske kontekst, at man i Vesten fra 2001 og frem havde oplevet en fremvækst i islamistiske terrorhandlinger. Dels i den kontekst at Danmark, få år før interviewet blev gennemført, havde fået verdenssamfundets opmærksomhed i forbindelsen med Jyllands-Postens udgivelse af de nu berømte ’Muhammed-tegninger’. Undervejs i Interviewet forholder Lama Ole sig både afvisende overfor Sharia, koranen og aspekter ved et islamisk kvindesyn. ”Buddhas kriger” (uddrag fra Information 19. juni 2009). ”… »Vi er fredelige, men vi er ikke feje, vi er ikke krystere,« siger Ole Nydahl. »Det viser sig, at besværlige folk opfører sig bedre, hvis man er stærk. Det var den måde, vi klarede kommunismen på, og jeg synes, det har vist sig at være et historisk princip, man kan bygge på.« … forklarer Ole Nydahl og understreger, at buddhismen jo er fuldkommen upolitisk og ikke har »noget forhold til noget som helst« inklusiv islam, der først kom til 1300 år efter, Buddha levede… og tilføjer så, at det på den anden side altid er pinligt, hvis man får gæster, som man inviterer eller tillader at komme, fordi man er venlig, og de så pludselig opfører sig helt anderledes, end man selv gør og overtræder forskellige love og menneskelige hensyn. »Så åbner man øjnene og siger - hvad skete der? Troede nogle, at hvis de bare rejste over et par grænser, så blev de danskere og fik de samme værdier, som vi har? Det er der jo nok nogen af os, der har bemærket, at det har de ikke fået. Så hører man om disse æresdrab, som er gået Europa rundt. Og jeg har selv rejst gennem de muslimske lande, og man hører om kvinder, der bliver stenet i Iran og Somalia, og så spørger man sig selv, hvad er det for noget. Er det noget, der gavner mennesker, eller er det noget man skal prøve at inddæmme, hvis man kan?«  Det er altså vigtigt at være »i stand til at passe på«, og Ole Nydahl har tidligere i et interview i Trykkefrihedsselskabets blad Sappho talt for, at unge danske mænd melder sig til Hjemmeværnet.  - Men er der ikke lidt langt fra integrationsproblemer og til at gøre klar til væbnet kamp?  »Jamen, et land forsvarer sig med politiet først, og hvis der så kommer store, ydre farer, har man også en hær. Sådan har det altid været. Vi beskytter vort land, og vi beskytter vores befolkninger, og også vores kvinder og vores friheder. Så hvis der er nogle unge mennesker, der vil gennemgå en uddannelse, fordi de føler et ansvar over for deres land og deres kultur, er det da en nobel ting… I visse tilfælde reagerer folk ret hurtigt, men i andre er det svært for dem rigtigt at opdage, hvad problemet er, og det er så de tider, hvor det er en, der rejser lidt mere og har lidt mere udsyn og læser lidt mere verdenspresse end danskere normalt, og som føler et ansvar, nævner et par ting. Et eksempel er sharia. Det er jo det, vi er nødt til at være imod. At folk er kulturelle muslimer, det kan de være, hvis de vil, men hvis de prøver at presse sharia ned over hovedet på os, må vi være opmærksomme på, hvad det betyder: afhugning af hænder og fødder og steninger og alle de ting. Der må vi være opmærksomme på, at det ikke passer ind i vores kultur…  Det er simpelthen farligt, hvis du har en bog, som du ikke har lov til at ændre ved. Altså, kristne, det gamle og det nye testamente, det er folk, der er inspireret af deres gud til at skrive forskellige ting, og derfor kan det også ændres, når tiderne ændres. Men hvis du har en bog, der er givet fra Allah til Gabriel til Muhammed så har du noget, der ikke kan ændres ved. Der er endda dødsstraf for at ændre nogle af de ting. Det er en hård ting, vi er oppe imod,« siger han og kommer til sidst ind på det, han kalder flokgiften. Flokgiften handler om, at alle render i den samme retning på grund af manglende viden, forklarer han, og overraskende nok implicerer det også præsident Obama.” |

|  |
| --- |
| Nirvana beskrevet af dansk religionshistoriker Wilhelm Grønbech (1873-1948) står som en af de største danske religionshistorikere og en af grundlæggerne af religionsvidenskaben i Danmark. Grønbech var ikke specialist i Buddhisme, og i sit udstrakte forfatterskab skrev han om religioner indenfor mange forskellige kulturer og historiske perioder. Her giver han sit bud på en både positiv og kritisk beskrivelse af Nirvana:  ”Nirvana er en lise så dyb at intet kan fødes op ad den: Intet jeg. Intet mit…. Nirvana er en spejlblank stilhed, som ikke brydes ved noget glædens stik i brystet. Den der har følt sig selv blive til stilhed, han ved at livets spil ikke er mere”  **Kilde:** Grønbech: *Buddha*. Thanning og Appel. KBH 1952/1973. s. 80. |

## **Buddhistisk klippeinskription fra Nordindien på initiativ af kong Ashoka:**

Kong Ashoka var en hersker over Nordindiens udtrakte Maurya-rige i 200tallet f.v.t. Kilder fra perioden, særlig af arkæologisk art, afslører kong Ashoka som en af buddhismens tidligste og største støtter. Ashokas indflydelse betød, at Buddhas tanker fik langt større udbredelse end tidligere. For nærmere præsentation af Ashoka se *Religioner lever* s. 170ff.

”(A) Da kong Ashoka havde været konge I 8 år, blev riget Kalinga erobret af ham… [så] helligede Ashoka sig studiet af visdom [’dhamma’], kærligheden til visdom og undervisningen af folket i visdom… (D) dette er fortrydelsen hos Ashoka... For det anses nu for meget lidelsesfuldt af Ashoka at man, når man erobrer et område, nedslagter, dræber og deporterer folk… (L) selv de som handler ilde mod ham, skal tilgives, for det som kan tilgives skal tilgives… (o) Ashoka tilstræber, at alle væsner afstår fra at skade andre, udøver selvkontrol, og er uvildige i at deltage i voldelige handlinger. (P) For den erobring som er størst, ifølge Asohka, er visdommens moralske erobring. Alle steder bøjer folk sig nu for Ashokas instruktioner om visdom. (W) Ashoka mener, at kun frugter høstet i det hinsidige er af betydelig værdi…”.

**Kilde:** Oversat og bearbejdet af Thomas P. Larsen fra E. Hultzsch, Inscriptions of Ashoka, Edict XIII ‘The Great Rock Inscriptions’ i *Inscriptionum Indicarum*, vol. I, Oxford 1925, s 68.

|  |
| --- |
| Buddha om middelvejen og Nirvana I de to kanoniske uddrag herunder belærer Buddha selv sine disciple om hovedantagelserne i buddhismen: Går man på den otteledede vej, undgår man yderligheder. Man bevæger sig af ’Middelvejen’. Siden redegør han for det enkelte individs eskatologiske endemål, hvor menneskets bevidsthed er blevet oplyst for så at blive slukket; Nirvana.  ”273: Den bedste af alle veje er den otteledede vej… 274: Det er vejen; der er ingen anden til at klargøre anskuelsen; følg den! Det er at skuffe Mara. 275: Når I går ud på denne vej, så gør I ende på lidelsen. Den vej har jeg forkyndt … 285. Bryd kærligheden til dit eget jeg, ligesom du med hånden bryder efterårets lotus; vælg vejen til fred, til Nirvana, den som Buddha har anvist.”  **Kilde:** Tripitaka, Dhammapada, sutra 20, 273-285 bragt i Tuxen, P: *Verdensreligionernes Hovedværker.* Gyldendal. KBH 1953. s. 59.  ”80. Der er et plan, munke, hvor der hverken er jord eller vand eller ild eller vind, hvor der hverken er det uendelig rums plan eller den uendelige bevidstheds plan eller intethedens plan eller hverken-forestillinger-eller-ikke-forestillingers plan. Hvor der hverken er denne verden eller verden hinsides eller måne og sol. Munke, der er hverken kommen eller gåen eller forbliven eller forsvinden eller opståen dér, siger jeg. Det er uden støtte, det er uvirksomt, det er ikke genstand for sansning, det er netop lidelsens ophør… fordi, munke, der er noget, der ikke er født, ikke er skabt, ikke er lavet, noget der er usammensat, findes der redning fra det, der er født, skabt, lavet og sammensat”  **Kilde:** Suttapitaka, Udana v. 80 bragt i Møller-Kristensen: *Tekster til buddhismen*. Gyldendal. KBH 1980. |

## ”Munkeliv i Tibet”

På vegne af ‘Tibetan Council for Religious and Culturel affaires’ udgav Chö-Yang fra 1986 og frem en række bøger om tibetansk-buddhistisk religion, liv og kultur. Herunder ses beskrivelsen af munkelivet i Tibet samt af den dagligdag en munk typisk oplever. Se også https://tibet.net/department/religion/

”Det traditionelle munkeliv i Tibet foregår ideelt set, på denne vis.

Klostre var oprindeligt de eneste muligheder for uddannelse i Tibet. De havde derfor en samfundsbevarende funktion. Klostrets leder skal være en boddhisathva, som er bragt til klostret som lille.

Indtrædelse i klostret sker i 7-12 årsalderen. Hvis et barn er udvalgt til at blive munk eller hvis en ung vælger at indtræde i et kloster, får denne tildelt en læremester, der kan følge eleven indtil denne selv opnår læremesterpositionen (eller læremesteren dør). Man udsiger derfor triratna med et led mere ”Jeg tager min tilflugt til Lama”. Til gengæld for undervisning skal eleven vaske tøj, lave mad til læreren etc.

Munkenovicen går i 15 klasser á 1 år, før han er uddannet. Den afsluttende eksamen kaldes en geshe-eksamen, og den afvikles under Monlam-festen (fejringen af buddhas oplysning), hvor eleven bl.a. skal debattere med 15 andre munke. Eksamen foregår over flere dage og man bedømmes på en skala fra 1-8.

Tidligere var Dalai Lama til stede og overværede eksamen. Dagligdagen:

Kl 5 bøn og te-drikning.

7:30 Debat-time.

8:30 Læsning og diskussion af tekst med lærer og udenadslære (ca. 20 sider om dagen). Når man er færdig med uddannelsen, skal man kunne 6000 sider udenad.

12:00 frokost (vegetarisk). Herefter udenadslære og debattimer.

Ved solnedgang: Aftenbøn derefter meditation med mantraer og ved mandalaer til midnat.

Den tibetanske meditationsteknik er tantrisk, dvs. at man vil forene menneskets to poler, det kvindelige og det mandlige. Disse er symboliseret ved en klokke (symbolsk for ’det kvindelige’ og Buddhas tale) og en vajra (metal formet som et lyn med en kugle i midten, symboliserende ’det mandlige’ samt Buddhas perfekte sind).

Der er perioder uden undervisning, hvor man udelukkende fokuserer på meditation. De længste meditationsperioder tager typisk 6 uger.”

**Kilde:** Chö-Yang: *The Voice of Tibetan Religion and Culture* no. 1. Council for Religious and Culturel affaires. Dhramsala 1986.

## ”De 10 forskrifter”

De 10 forskrifter herunder er et uddrag fra Vinaya-pitaka, som igen er en del af det kanoniske skrift Tripitaka. Uddraget er på samme tid en guide og et regelsæt for munkelivet. Forskrifterne siges, at være givet af Buddha selv.

”Munke, jeg fastsætter ti forskrifter for novicerne og i disse skal novicerne optrænes:

Afholdelse fra at dræbe levende væsner

Afholdelse fra at tage, hvad der ikke er givet

Afholdelse fra ukysk levevis

Afholdelse fra løgn

Afholdelse fragærede, spirituøse og stærke drikke, som forårsager ladhed

Afholdelse fra at spise på de forbudte tidspunkter

Afholdelse fra at overvære forestillinger med dans, sang og musik

Afholdelse fra at bruge blomsterkranse, parfumer og salver, som tjener til udsmykning og pynt

Afholdelse fra at bruge et højt leje eller et bredt leje

Afholdelse fra at tage imod guld og sølv.”

**Kilde:** ”Munke jeg fastsætter disse ti forskrifter.” Vinaya-pitaka 1,83 i Kristensen: *Tekster til buddhismen*. Gyldendal. KBH 1980.